
ACORD 123/2006, DE 19 D’ABRIL, DEL PLE DEL CONSELL DE L’AUDIOVISUAL DE CATALUNYA

Expedient sancionador núm. 15/2006-S BARCELONA TV

1. Antecedents

1. L’Àrea de continguts d’aquest Consell va emetre una nota en què es feia constar que BTV nom comercial de l’operador de televisió de local de l’Ajuntament de Barcelona,  va emetre el dia 21 de març de 2006 a les 13,35 hores,  El català va amb tu, espot que es troba dins de la campanya institucional anomenada Dóna corda al català, i del que segons les dades de que disposava aquest Consell, no comptava amb la preceptiva autorització prèvia del Consell de l’Audiovisual de Catalunya.
2. El Consell de l’audiovisual de Catalunya va decidir, mitjançant l’Acord 93/2006, de 22 de març, obrir, de conformitat amb el que disposa l’apartat segon de l’article 34 de l’Acord 3/2001, 28 de febrer, pel qual s’aprova l’Estatut orgànic i de funcionament del Consell de l’Audiovisual de Catalunya, en relació amb l’article 7 del  Decret 278/1993 de 9 de novembre, un període d’informació prèvia a fi de donar audiència a BTV nom comercial de l’operador de televisió de local de l’Ajuntament de Barcelona, com a part interessada, per tal que  en el termini màxim de cinc dies a comptar des del dia següent a la recepció de la notificació d’aquest Acord, formulés les manifestacions que consideri oportunes.

3. El 3 d’abril de 2006 (Registre d’entrada 807/2006) ha tingut entrada en aquest Consell un escrit que presenta el senyor Ricard Domingo Clarós, en nom i representació de INFORMACIÓ I COMUNICACIÓ DE BARCELONA, S,  en què s’al·lega, d’una banda, que «l’article 109 de la Llei de comunicació audiovisual de Catalunya és aplicable a les administracions públiques de Catalunya que fan la publicitat institucional i no al mitjans que fan l’emissió d’aquesta publicitat» i, d’altra  que amb posterioritat als fets que van provocar l’inici de l’expedient, el Consell va adoptar un Acord en què s’imposava als prestadors del servei de comunicació audiovisual l’obligació de sol·licitar de l’administració l’autorització prèvia d’aquest Consell en els supòsits de publicitat institucional; i com que el contingut d’aquest Acord incorpora una obligació no inclosa a la Llei de la comunicació audiovisual de Catalunya, considera que s’ha d’aplicar el principi d’irretroactivitat de la norma sancionadora i arxivar, per tant, l’expedient. 

Fonaments

1. L’apartat 1 de l’article 109 de la Llei 22/2005, de 29 de desembre, de la comunicació audiovisual de Catalunya, aprovada recentment, disposa que la publicitat institucional per ràdio i televisió que emetin les administracions públiques de Catalunya, és subjecta al que estableix la legislació de la publicitat institucional.
Encara que l’obligació de sol·licitar l’autorització correspon a l’administració publica autora de la publicitat institucional, els prestadors del servei de comunicació audiovisual interessats tenen l’obligació de vetllar per l’estricte compliment de la Llei de comunicació audiovisual de Catalunya i, per tant, de sol·licitar de l’administració amb la qual contracten la campanya, l’autorització prèvia que ha d’atorgar el Consell de l’Audiovisual de Catalunya, doncs, altrament, infringeixen allò que preveu la lletra e de l’article 133 de la Llei esmentada, la qual cosa no implica que el Consell de l’Audiovisual de Catalunya, mitjançant l’Acord de 22 de març a què fa referència l’interessat a l’Al·legació tercera, hagi creat cap nova  obligació per als prestadors del servei de comunicació audiovisual. I per tant, no són admissibles les al·legacions que, en aquest sentit, formula l’operador.

Tenint en compte que aquest Consell, prèvia sol·licitud que va presentar el govern de la Generalitat, el 22 de març de 2006 ha autoritzat finalment la campanya institucional, i què el 23 de març de 2006 va trametre una circular en la qual s’informava a les administracions i als operadors de quin era el procediment que regirà la sol·licitud de l’esmentada autorització prèvia;
De conformitat amb el que disposen l’article 129 de la Llei 22/2005, de 29 de desembre, de la comunicació audiovisual de Catalunya, l’apartat g de l’article 10 i l’article 11 de la Llei 2/2000, de 4 de maig, del Consell de l’Audiovisual de Catalunya i l’article 34 de l’Acord 3/2001, 28 de febrer, pel qual s’aprova l’Estatut orgànic i de funcionament del Consell de l’Audiovisual de Catalunya;

Per tot l’exposat el Ple del Consell de l’Audiovisual de Catalunya ha adoptat els següents

ACORDS

1. Tancar, de conformitat amb el que disposa l’apartat segon de l’article 34 de l’Acord 3/2001, de 28 de febrer, pel qual s’aprova l’Estatut orgànic i de funcionament del Consell de l’Audiovisual de Catalunya, en relació amb l’article 7 del  Decret 278/1993, de 9 de novembre, el període d’informació prèvia incoat a l’operador BTV nom comercial de l’operador de televisió de local de l’Ajuntament de Barcelona.(EXP. Núm. 15-06 S)

2. Arxivar l’expedient (EXP. Núm. 15-06 S) de l’operador BTV nom comercial de l’operador de televisió de local de l’Ajuntament de Barcelona.

3. Notificar aquest Acord a l’interessat.

Barcelona, 19 d’abril de 2006.

Josep M. Carbonell i Abelló



Antoni Bayona i Rocamora

President





Conseller secretari

